1La mipengkulle-kulleii ammipakamoja' padammi rupa tau, na la mipengkulle-kullei tooi nnampa' mangrupa-rupa barakka' to napangben Roh Allataala. Ia to kaminang parallu iamo to barakka' mpangpeissenan pepasan-Na Puang Allataala.
2Ia to tomangkada mpake basa mejangngaran, te'da namangkada lako tolino, apa lakora Puang Allataala. Na te'da tau mpahangngi to apa napau, sanga Roh Allataala mbenni to kada napau, na Puang Allataala manda mpahangngi.
3Apa ia to tompangpeissenan pepasan-Na Puang Allataala, namangkada lako tolino, napamawatangngi, napamasumanga'i, napakatana tooi.
4Ia to tomangkada mpake basa mejangngaran mpamawatang mandari kamatapparanna, na ia to tompangpeissenan pepasan-Na Puang Allataala, mpamawatang kamatapparanna sininna tomatappa' to ssa'dingngi.
5Melo ke nnampui ngasan kamu' barakka' mangkada mpake basa mejangngaran, apa la'bi melo ke nnampui kamu' barakka' mpangpeissenan pepasan-Na Puang Allataala. Nasaba' la'bi parallu ia to tompangpeissenan pepasan-Na Puang Allataala, na ia to tomangkada mpake mangrupa-rupa basa mejangngaran. Laen o, ke macca tooi mbattuanannii joo apa napau, anna den bua'na lako tomatappa' to ssa'dingngi.
6Ee, tomala'bihku'! Ia ke ratuna' mati' kumangkada mpake mangrupa-rupa basa mejangngaran, te'da bua'na lako kalemi, ke te'dai miissenni battuananna. Laen o, ke mpangpeissenanna' apa to mangka napakitanna' Puang Allataala, ba'tu mpapahangngi kamu' to apa masussa dipahang, iarika mpangpeissenanna' pepasan-Na Puang Allataala, ba'tu mangngajahhina'.
7Susi una ke ia to parewa mossi', susinna suling na cu'bikan, nadipannoni tangsirundunan, te'da naissenni tau kumua kelong apara to napukelong.
8Iarika ke ia to tarompe' dipannoni punala, te'da naissenni to surudadu la sadia mangrari.
9Susi unai ke mangbicara kamu' mpake basa mejangngaran. Te'da tau la nnissenni joo kada mipau, ke te'dai mipamanassai kumua apara battuananna joo kada mipau. Jaji, ia joo kanni te'da bua'na.
10Liwa' ia budanna basa lan tee lino, apa te'da ia basa tangden battuananna.
11Apa ia ke te'da kuissenni battuananna to basa napau tau, tokabaruna' lako joo tau, na moi ia tokabaru too lako aku'.
12Na kuissen kumua gaja doang kamu' nnampa' barakka'-Na Roh Allataala. Jaji, la mipengkulle-kullei nnampa' barakka' to mpamawatang kamatapparanna tau lan jamaa.
13Iamo joo, na ia to tonnampui barakka' mangkada mpake basa mejangngaran, la massambajangngi lako Puang Allataala, naben tooi barakka' mbattuanannii apa joo napau.
14Nasaba' ia ke massambajangna' mpake basa mejangngaran, massambajangngi to penawangku', apa ia to tangngahku' te'da napahangngi to kupeta'danna.
15Jaji, apara la kupugauk? Iamo to kumua la massambajangna' mpake penawangku', angkumassambajang too mpake tangngahku'. La makkelongna' mpuji Puang Allataala mpake penawangku', angkumakkelong too mpake tangngahku'.
16Ia ke mangkurru sumanga' kamu' lako Puang Allataala mpake penawammi, naden tolaen te'da naissenni joo basa mejangngaran, te'da nawa'ding mpau, "Amin", nasaba' te'da napahangngi apara joo mipau.
17Moi namakassing joo pangkurrusumanga'mi lako Puang Allataala, apa te'da napamawatang kamatapparanna tau laen.
18Mangkurru sumanga'na' lako Puang Allataala, nasaba' kucau' ngasan kamu' mangkada mpake basa mejangngaran.
19Apa moi nasusi joo, ia angkulan jamaa, moi limang bukura kada kupake mangngajahhi apa napahangngi tau, na ia ke massa'bu-sa'bu kada lan basa mejangngaran kupau apa te'da napahangngi.
20Ee, tomala'bihku' sola ngasan! Danggi' mimangtangngah susi tote'da apa naissen. Sibalikanna la mangtangngah susira kamu' tomasaranianmo. Apa ianna kagajatan, la da'tan kamu' susi tote'dapa apa naissen.
21Nakua Puang lan Sura' Allataala kumua, "La kupake to bangsa tangngia to-Yahudi, to mpake basa tangngia basa to-Yahudi, mpangkadaii tee mai umma'-Ku'. Apa moi nasusi joo, te'da namadoang mpesa'dingngina'."
22Jaji, ia to barakka' mangkada mpake basa mejangngaran, mesa' tanda lako totangmatappa', tangngia lako tomatappa'. Na ia to barakka' mpangpeissenan pepasan-Na Puang Allataala, iamo tanda lako to tongkatappa'i Almaseh, tangngia lako to totangmatappa'.
23Susinna ia ke sirempunmo kamu' sola ngasan la ssompa Puang, ammimangbicara ngasan mpake basa mejangngaran, naden tolaen ratu tote'dapa namatappa', tantu nasanga kumua tomame ngasanmo kamu'.
24Apa ia ke mpangpeissenan kamu' pepasan-Na Puang Allataala, naden tolaen ratu to te'dapa namatappa', ia joo apa mipau mpaissennii to dosana, nasassan kalena.
25Kaissenanni to apa membuni lan penawanna, anna suju' ssompa Puang Allataala. Nakatappa'i kumua, "Lan tonganmo tangnga-tangngami to Puang Allataala."
26Ee, tomala'bihku' sola ngasan! Apa ngasanra battuananna tee? Ia ke sirempun kamu' la ssompa Puang, pada den patummi. Den tomakkelong, tomangngajahhi, tompangpeissenan to apa mangka napakitanni Puang Allataala, tomangkada mpake basa mejangngaran, na den too tombattuananni to apa napau. Apa ia ngasan joo la dipugauk anna pamawatangngi to kamatapparanna tomatappa'.
27Ia ke den kamu' la mangkada mpake basa mejangngaran, ganna'mo ke denni dua ba'tu tallu tau sisulle-sulle. Apa la den too tau la mbattuanannii to apa napau.
28Ianna te'da tau la mbattuanannii, ia joo tolamangkada mpake basa mejangngaran ake'mo namangkada lan bangmo penawanna lako Puang Allataala.
29Dua ba'tu tallu tau la mpangpeissenan pepasan-Na Puang Allataala, anna sitimbangngii tolaen kumua tongannaraka pole jio mai Puang Allataala joo apa napau.
30Apa ia ke den tau laen jio kasirempunan naden to apa napakitanni Puang Allataala, ta'pa la kamma'i to tomukkun mangkada.
31Susimo tee carana ammiwa'ding ngasan sisulle-sulle mpangpeissenan pepasan-Na Puang Allataala, miwa'ding ngasan too ntarima pangngajaran, anna samawatang-mawatangna to kamatapparanmi.
32Ia to tonnampui barakka' mpangpeissenan pepasan-Na Puang Allataala ngkuasaii kalena, anna tajanni sanadete'na wattunna mangkada.
33Nasaba' iara nakabudai Puang Allataala to karapasan, tangngia kamarongkan. Susi to biasanna dipugauk ke sirempunni to tomatappa' umbo-umbo nanii,
34la kamma'i to baine. Te'da nawa'ding sipangkada-kada, apa la mangpesa'ding bangri situru' atoran agama.
35Ianna den apa madoang la naissen, jiopi bolana napekutananni lako balinna. Liwa' ia mesirisan ke sirekai to baine lan jamaa.
36Misangaraka kumua pole jioi mai kalemi to kadan-Na Puang Allataala! Ba'tu misanga tooraka kumua kamu' mandara dipatujuan joo kadan-Na Puang Allataala!
37Ianna den tau ssanga kalena kumua todiben barakka' mpangpeissenan pepasan-Na Puang Allataala, ba'tu naben barakka' laen Roh Allataala, la naingaranni kumua ia tee kuuki' parenta-Na Puang Allataala.
38Apa ianna den tau cia' ntarimai tee, danggi'mo misailei.
39Ee, tomala'bihku' sola ngasan! Iamo joo pengkulle-kulleii miampa' barakka' mpangpeissenan pepasan-Na Puang Allataala, apa danggi' mianggai tau mangkada mpake basa mejangngaran.
40La mipasirundunan meloi to sininna apa, susi to sipato'na.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bjn_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bjn_Latn bug_Latn hau_Latn bug_Latn bug_Latn bug_Latn bug_Latn